b'\n_START_ARTICLE_\nBela horda\n_START_PARAGRAPH_\nBela horda (mongolsko: \xd0\xa6\xd0\xb0\xd0\xb3\xd0\xb0\xd0\xb0\xd0\xbd \xd0\xbe\xd1\x80\xd0\xb4/Cagaan ord) je bil eden od kanatov Mongolskega cesarstva. Nastala je okrog leta 1226 po D\xc5\xbeingiskanovi delitvi njegovega cesarstva. Bela horda se je leta 1379 zdru\xc5\xbeila z Modro hordo, tako da je nastala Zlata horda._NEWLINE_Ime Bela horda izhaja iz stepskih predstav o straneh neba: sever-\xc4\x8drna, jug-rde\xc4\x8da, zahod-bela, vzhod-modra in na sredini zlata.\n_START_SECTION_\nUstanovitev\n_START_PARAGRAPH_\nD\xc5\xbeingiskan je pred smrtjo svoje ogromno cesarstvo razdelil med svoje sinove D\xc5\xbeo\xc4\x8dija, \xc4\x8cagataja, \xc3\x96gedeja in Toluja. Najstarej\xc5\xa1i sin D\xc5\xbeo\xc4\x8di je dobil najbolj zahodni del cesarstva, ki je obsegal del sodobne Rusije, Ukrajino, Belorusijo, del Slova\xc5\xa1ke in ozek pas Poljske. D\xc5\xbeo\xc4\x8di je kmalu zatem umrl, zato sta si njegovo ozemlje razdelila sinova Batu kan, ki je dobil Modro hordo (zahod) in Orda kan, ki je dobil Bela hordo (vzhod)._NEWLINE_Bela horda je na za\xc4\x8detku obsegala Srednjo Azijo in jugozahodno Sibirijo. Njen prvi vladar, D\xc5\xbeo\xc4\x8dijev sin Orda kan, je imel prvo prestolnico na Balha\xc5\xa1kem jezeru, sredi 13. stoletja pa jo je prestavil v Kazahstan, v mesto Signak ob reki Sir-Darji.\n_START_SECTION_\nBorbe za oblast\n_START_PARAGRAPH_\nKo je bila vojska Bele horde v Hulegu kanovi slu\xc5\xbebi v Perziji, je leta 1259 ali 1260 umrl Ordov sin Kuli. Elita Bele horde je po njegovi smrti podpirala Arikbeka in Kajduja, ker sta imela podporo kanov Modre horde Berkeja (1257-1266) in Mengu Timurja (1266-1280), Ko\xc4\x8du kan pa je bil od svoje izvolitve leta 1280 na strani dinastije Yuan in Ilkanata._NEWLINE_Ko\xc4\x8dujevega naslednika Bajan kana (1302 \xe2\x80\x93 1309) je kmalu po prihodu na oblast odstavil uporni\xc5\xa1ki ne\xc4\x8dak Koru\xc4\x8dak in Bajan je pobegnil k Tokta kanu v Modro hordo. Kajdu in Duva sta v njegovem begu videla prilo\xc5\xbenost za izpolnitev svojih interesov in sta Koru\xc4\x8daka podprla. Bajan je s Toktovo pomo\xc4\x8djo kmalu porazil svoje nasprotnike in vladal v Beli hordi do leta 1309.\n_START_SECTION_\nZdru\xc5\xbeitev z Modro hordo\n_START_PARAGRAPH_\nMed velikimi nemiri v Modri hordi, ki so se za\xc4\x8deli leta 1357 in so trajali vse do leta 1380, je \xc4\x8cimtaj kan poslal tja svoje brate, da prevzamejo oblast. Njihov poskus ni uspel in vse brate so usmrtili._NEWLINE_Leta 1364 je kasnej\xc5\xa1i osmi kan Bele horde Urus kandidiral za kana Modre in Bele horde in izrinil z oblasti dinastijo Khizr. Urus je leta 1376 umrl._NEWLINE_Leta 1378 je Urusov ne\xc4\x8dak Toktami\xc5\xa1 odstavil Urusovega sina kana Timurja Malika in na silo prevzel oblast. Toktami\xc5\xa1 je isto\xc4\x8dasno prevzel oblast tudi v Modri hordi, zdru\xc5\xbeil Modro in Belo hordo v Zlato hordo in postal njen prvi kan.'